text: Ulv set ved børnehave og skole i Kolding 
  23 marts 2015 kl. 12.01
  Kolding Kommune har fået en henvendelse om, at to børn på 11 år søndag så en ulv i Strandhuse ved Kolding.
  De to børn mener at have set en ulv, da de kom gående ved en sti mellem Strandhuse Børnehave og Spejderhuset tæt på Skolebakken i Strandhuse.
  Episoden kommer efter det i fredags er konstateret, at to døde rådyr er nedlagt af en ulv i Koldings Marienlund Skov, som ligger meget tæt på midtbyen.
  I Kolding Kommune tager man henvendelsen alvorligt, og holder mandag eftermiddag "ulve-møde" om situationen.
  Kommunen har informeret den nærliggende børnehave og skolerne de to børn går på om episoden.
  